32006R2002
L 379/47
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2002/2006 НА КОМИСИЯТА
от 21 декември 2006 година
за изменение на Регламент (ЕО) № 795/2004 за определяне на подробни правила за прилагането на схемата за единно плащане, предвидена в Регламент (EО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1782/2003 на Съвета за установяване на общи правила за схеми за директно подпомагане в рамките на Общата селскостопанска политика, за установяване на някои схеми за подпомагане на земеделски производители и за изменение на Регламенти (EИО) № 2019/93, (EО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (EО) № 1254/1999, (EО) № 1673/2000, (ЕИО) № 2358/71 и (EО) № 2529/2001 (1), и по-специално член 145, буква в) от него,
като има предвид, че:
(1)
Регламент (EО) № 795/2004 на Комисията (2) въвежда правилата за прилагане на схемата за единно плащане от 2005 г.
(2)
Член 54, параграф 3 от Регламент (EО) № 1782/2003 предвижда земеделските производители да оставят под угар хектарите, които са допустими за получаване на права на земи под угар, и член 56, параграф 1 от посочения регламент предвижда като цяло забрана за използването на земя, декларирана като оставена под угар, за селскостопански цели.
(3)
Член 32, параграф 1 от Регламент (EО) № 795/2004 предвижда площите, оставени под угар, да останат такива за период, който започва най-късно на 15 януари и приключва най-рано на 31 август.
(4)
Комисията многократно е предвиждала дерогация от тези правила, за да се отговори на нуждите на земеделските производители от фураж в региони, засегнати от природни бедствия, по-специално засушавания. Специфичните обстоятелства от местно природно бедствие изискват анализ и своевременно решение. Опитът показва, че за да се справят по подходящ начин и в предвидения срок с местните ситуации, би било подходящо да се предостави на държавите-членки отговорността за тези решения, при условие че ги потвърждават извънредни обстоятелства.
(5)
Следователно е подходящо държавите-членки да вземат решение да признаят суровите природни бедствия, които се отразяват сериозно на земята в стопанствата в даден регион, и да дадат право на всички засегнати производители своевременно да използват земята, обявена като земя под угар, за производство на фураж за животните и да нотифицират за това Комисията. Държавите-членки следва да нотифицират Комисията за такива национални решения и особено за неблагоприятните климатични условия, които ги аргументират.
(6)
Регламент (EО) № 795/2004 следва да бъде съответно изменен.
(7)
Мерките, предвидени в настоящия регламент, са в съответствие със становището на Управителния комитет по директните плащания,
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 795/2004 се изменя, както следва:
В член 32 се добавя следният параграф:
„5. В случаите съгласно член 40, параграф 4, буква в) от Регламент (EО) № 1782/2003 държавите-членки могат да разрешат на всички засегнати производители да използват земята, декларирана като оставена под угар, с цел производство на фураж за животните за годината на единната молба. Държавите-членки вземат всички необходими мерки, за да гарантират, че площта под угар, предмет на разрешаване, не се използва за доходоносни цели, и по-специално че фуражът, който е произведен върху тази площ под угар, не се продава.
Държавите-членки нотифицират Комисията за тяхното решение относно разрешаването и неговата аргументация.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2006 година.